પરિણામે શ્રીજીના વચને ત્યાંની પ્રજાને અખૂટ અન્ન-પાણી મળતાં આજે ય આનંદ કરે છે. વરસાદ ખૂબ થતાં વૃક્ષવેલી ફૂલે ફળે છે. ધરતી લીલીછમ તેમાં અસંખ્ય પશુ, પક્ષી, કીટ, પતંગા અને માનવીઓ પોતપોતાનો આહાર મેળવી આનંદમંગળ કરે છે. મનુષ્યોને અઢળક ધનધાન્ય મળતાં માલમત્તાવાળા થઈને મોજ માણે છે. જૂની કહેવત હતી કે ‘જિલ્લો ખેડા અને ન મળે કઈં મેડા.’ જોબનપગીને મળેલા વરદાનને પ્રતાપે આજે વડતાલમાં કોઈ ઘરને મેડો (માળ) ન હતો ત્યાં ત્રણ ત્રણ માળની હવેલીઓ ઊભી થઈ છે. આને તમે ચમત્કાર કે આશીર્વાદ જેમાં ખતવવું હોય તેમાં ખતવો.